الصفحه دى يتيمه, حاول تضيفلها لينك فى صفحات تانيه متعلقه بيها. العماره المصريه المملوكيه ، هى الطراز المعمارى اللى استخدم فى مصر فى العصر المملوكى ( 1250-1517). و هوه مستمد من الطراز المصرى المحلى و بيعتبر اقرب الطرازات المعماريه للروح المصريه. على الرغم من انفتاح مصر فى العصر المملوكى على العالم و على الثقافات الخارجيه ما حصلش استيراد لطرازات بنا اجنبيه لكن حصل ساعات فى النقوش و الزخارف اللى ظهرت فيها الطابع المغولى. اتميز العصر المملوكى فى مصر ببنا الجوامع و المدارس و الحمامات و القلاع و غيرها من المبانى. اشهر السلاطين اللى بنو فى مصر كان الناصر محمد بن قلاوون ( 1285 - 1341 ) اللى بنا و شيد على المستوى الفرعونى و اشهر جامع اتبنى هوه جامع و مدرسة السلطان حسن (بدا بناه 1357) اللى عباره عن تحفه مالهاش مثيل بتجمع مبانيه بين قوة البنا و عظمته و دقة الزخارف البديعه ، قال عنه المستشرق العلامه جاستون فييت : " ده ابدع اثار القاهره و اكترها تجانس و تماسك و كمال و وحده ، و أجدرها انه يكون مع الاثار الروعه اللى بنتها حضارة مصر الفرعونيه " و انه " اهم و أعظم من قصر الحمرا فى جرانادا " و اختاره الرئيس الامريكى باراك اوباما من بين كل اثارات القاهره عشان يزوره.